Renault sænker prisen yderligere på Megane E-Tech

Renault har brugt juleferien til at sænke priserne på Megane E-Tech. Den populære elbil fås nu fra blot 264.990 kroner.

Der får man dog kun det lille batteri på 40 kWh. Det giver en forventet rækkevidde på knap 290 kilometer. Har man brug for yderligere, så starter priserne på 60 kWh-udgaven med 220 hestekræfter nu ved 279.990 kroner. Den kører op til 442 kilometer på en opladning. Det er 50.000 kroner mindre end i efteråret, da Renault sidst justerede prisen på Megane E-Tech.

“Renault i Frankrig har netop nedsat indkøbsprisen på Renault Megane E-Tech Electric meget markant. Faktisk så markant, at det i Danmark har gjort os i stand til at sænke priserne med 70.000 kroner i forhold til listeprisen. Det er en meget stærk pris, der gør en i forvejen meget attraktiv model nærmest umulig at komme udenom for bilkøberen, der er i markedet for en elbil af denne størrelse”, siger Søren Hyltoft – Kommunikations og Marketingchef hos RN Danmark, der importerer Renault og Dacia i Danmark.

Topmodellen iConic fås nu fra 319.990 kroner, hvilket er en nedsættelse af prisen med 20.000 kroner. Mellemste udstyrniveau, kaldet Techno, er nede på 299.990 kroner. Det er også den version iNPUT anbefaler, baseret på vores test fra tidligere, som du kan se nedenfor.

Også billigere leasing

Er man mere til leasing end køb af bilen, så er prisen ligeledes justeret i nedadgående retning her. Her er alene 60 kWh-modellen på programmet og priserne starter nu ved 3.195 kroner om måneden. Ønsker man Techno versionen hedder det 3.595 kroner, mens Iconic versionen koster 3.895 kroner

Der er 0 kroner i udbetaling, mens ovenstående priser inkluderer 10.000 kilometer årligt. Ønskes der flere kilometer, så koster det 200 kroner månedligt at hæve den 5000 kilometer. Vil man slippe billigere, så vil du for hver 5000 kroner i udbetaling spare 200 kroner månedligt.

Priser og udstyr

Dyk nærmere ned i prislisten og leasingpriserne hos Renault. De inviterer også til nytårskur i den kommende weekend, hvor du kan se nærmere på modellerne.

Renault sænker prisen yderligere på Megane E-Tech